《与梓方三首选二 其二》
清代·王浩

斜阳屋角明，急雨攒万镞。此景何代人，坐此一日足。

驾言就伯始，城西聊往复。疏斋出跏坐，高论所拜辱。

朱颜垂绿发，如此我未欲。贤愚土木偶，获咎宁所独。

周旋声利区，百射无一鹄。洗心行青天，如对吏于木。

西风日日来，行李倘未笃。归矣江南秋，饮水肱可曲。

作者简介：王浩（1894--1923），字然甫，一字瘦湘，江西南昌人。诸体俱工，宗奉宋贤，以七律见长。陈散原评谓：“吐弃凡近，多骨重神寒之作，力追山谷，笔端可畏，然间有摹拟太似处。”有家藏钞本《思斋集》。